ਅੱਚਰਵਾਲ

ਅਚਰਵਾਲ ਪੰਜਾਬ, ਭਾਰਤ ਦੇ ਲੁਧਿਆਣਾ ਜ਼ਿਲ੍ਹੇ ਦੀ ਰਾਏਕੋਟ ਤਹਿਸੀਲ ਵਿੱਚ ਸਥਿਤ ਇੱਕ ਪਿੰਡ ਹੈ। ਇਹ ਉਪ-ਜ਼ਿਲ੍ਹਾ ਹੈੱਡਕੁਆਰਟਰ ਰਾਏਕੋਟ (ਤਹਿਸੀਲਦਾਰ ਦਫ਼ਤਰ) ਤੋਂ 12 ਕਿਲੋਮੀਟਰ ਦੂਰ ਅਤੇ ਜ਼ਿਲ੍ਹਾ ਹੈੱਡਕੁਆਰਟਰ ਲੁਧਿਆਣਾ ਤੋਂ 55 ਕਿਲੋਮੀਟਰ ਦੂਰ ਸਥਿਤ ਹੈ। ਪਿੰਡ ਦੇ ਸਰਪੰਚ ਰਹੇ ਅਮਰ ਸਿੰਘ ਅੱਚਰਵਾਲ ਇਸ ਪਿੰਡ ਦੇ ਵਿਸ਼ੇਸ਼ ਵਿਆਕਤੀ ਸਨ।

 ਇਤਿਹਾਸਕ ਪਿਛੋਕੜ ਤੇ ਮਹੱਤਤਾ 

ਅੱਚਵਾਲ ਪਿੰਡ ਦੀ ਮੋੜ੍ਹੀ ਅੱਚਰ ਨਾਮ ਦੇ ਗੁੱਜਰ ਨੇ ਗੱਡੀ ਦੱਸੀ ਜਾਂਦੀ ਹੈ ਜਿਸ ਦੇ ਨਾਂ ਤੇ ਹੀ ਪਿੰਡ ਦਾ ਨਾਂ ਪਿਆ। ਮੁਢਲੇ ਸਮੇਂ ਇਹ ਪਿੰਡ ਟਿੱਬਿਆਂ ਵਿੱਚ ਹੁੰਦਾ ਸੀ ਇਸ ਦੇ ਨਾਲ ਜੋ ਪਧਰਾ ਪਾਸਾ ਲਗਦਾ ਸੀ ਉਹ ਪਿੰਡ ਦੀ ਪੱਛਮ ਦੀ ਦਿਸ਼ਾ ਲੱਖੇ ਪਿੰਡ ਵੱਲ ਦਾ ਪਾਸਾ ਸੀ। ਇਸੇ ਕਰਕੇ ਪਿੰਡ ਦੇ ਸਭ ਘਰਾਂ ਦੇ ਮੂੰਹ ਇਸੇ ਦਿਸ਼ਾ ਵੱਲ ਹੁੰਦੇ ਸਨ। ਪਿੰਡ ਦੇ ਚੜ੍ਹਦੇ ਪਾਸੇ ਜੰਗਲ ਹੁੰਦਾ ਸੀ। ਮਾਲ ਮਹਿਕਮੇਂ ਦੇ ਮਿਸਲ ਸਕੀਤ 1909-10 ਦੇ ਰਿਕਾਰਡ ਮੁਤਾਬਕ ਪਿੰਡ ਦੀ ਵਸੋਂ ਦਾ ਕੁੱਲ ਰਕਬਾ 16 ਵਿੱਘੇ 17 ਵਿਸਵੇ 12 ਵਿਸਵਾਸੀਆਂ ਸੀ। ਜੇ ਕਰ ਇਸ ਨੂੰ ਕੱਚਿਆਂ ਵਿੱਚ ਲਿਖਣਾ ਹੋਵੇ ਜੋ ਪਹਿਲਾਂ ਰਿਵਾਜ਼ ਹੁੰਦਾ ਸੀ ਤਾਂ ਫਿਰ ਤਿੰਨ ਨਾਲ ਗੁਣਾ ਕਰਨਾ ਪੈਂਦਾ ਸੀ ਭਾਵ ਕੱਚ 50 ਵਿੱਘੇ 12 ਵਿਸਵੇ 16 ਵਿਸਵਾਸੀਆਂ ਬਣਦਾ ਸੀ।

ਪਿੰਡ ਦੀ ਧਰਮਸ਼ਾਲਾ ਦੀ ਹੱਦ 'ਤੇ ਇਕ ਦਰਵਾਜ਼ਾ ਹੁੰਦਾ ਸੀ ਇਸ ਕਰਕੇ ਹੀ ਇਸ ਸੱਥ ਨੂੰ ਅਜੇ ਵੀ ਦਰਵਾਜ਼ਾ ਹੀ ਬੋਲਿਆ ਜਾਂਦਾ ਹੈ। ਪਿੰਡ ਦੇ ਬਾਬੇ ਸ਼ਹੀਦ ਦੀ ਥਾਂ ਪਹਿਲਾਂ ਪਿੰਡ ਤੋਂ ਬਾਹਰ ਹੁੰਦੀ ਸੀ ਇਸ ਥਾਂ ਤੋਂ ਹੀ ਪਿੰਡ ਦੀ ਝਿੜੀ ਸ਼ੁਰੂ ਹੋ ਜਾਂਦੀ ਸੀ। 

ਪਿੰਡ ਦਾ ਵਿੱਚਕਾਰਲਾ ਖੂਹ ਲੱਗਣ ਸਮੇਂ ਪਿੰਡ ਤੋਂ ਬਾਹਰ ਹੁੰਦਾ ਸੀ ਇਸ ਤੋਂ ਬੋਕਿਆਂ ਨਾਲ ਪੈਲ਼ੀਆਂ ਵੀ ਸਿੰਜੀਆਂ ਜਾਂਦੀਆਂ ਸਨ। ਸਾਰਾ ਪਿੰਡ ਇੱਥੋਂ ਪਾਣੀ ਭਰਦਾ ਸੀ। ਪਿੰਡ ਦੇ ਵਿੱਚ ਉਸ ਸਮੇਂ ਜਾਤ ਪਾਤ ਦਾ ਅਸਰ ਹੋਣ ਕਾਰਣ ਜਾਤੀਆਂ ਮੁਤਾਬਿਕ ਪਾਣੀ ਦੇ ਵੱਖੋ-ਵੱਖਰੇ ਕੁੰਡ ਬਣੇ ਹੋਏ ਸਨ। ਲੋੜ ਪੈਣ ਤੇ ਇਹਨਾਂ ਦੀ ਮੁਰੰਮਤ ਵੀ ਆਪ ਕਰਵਾਇਆ ਕਰਦੇ ਸਨ। ਮੁਸਲਮਾਨ ਤੇ ਦੂਸਰੀਆਂ ਨੀਵੀਆਂ ਜਾਤਾਂ ਦੇ ਲੋਕ ਸਿੱਧਾ ਖੂਹ ਤੇ ਨਹੀਂ ਚੜ੍ਹ ਸਕਦੇ ਸਨ। ਖੂਹ ਦੀ ਸਾਰੀ ਬਣਤਰ ਨਮੂਨੇਦਾਰ ਸੀ।

ਪਿੰਡ ਦੇ ਜਿਆਦਾਤਰ ਵਡੇਰਿਆਂ ਦਾ ਪਿਛਲਾ ਪਿੰਡ ਰਾਏਸਰ (ਸੰਗਰੂਰ) ਹੈ। ਇੱਕ ਦੰਦ ਕਥਾ ਅਨੁਸਾਰ ਸਮੇਂ ਦਾ ਹਾਕਮ ਲੋਕਾਂ ਨਾਲ ਧੱਕਾ ਕਰਦਾ ਸੀ। ਰਾਏਸਰ ਵਿਖੇ ਬਾਬਾ ਰੱਲਾ ਉਸ ਧੱਕੇ ਤੋਂ ਆਕੀ ਹੋ ਗਿਆ। ਉਸ ਹਾਕਮ ਨੇ ਬਾਬਾ ਰੱਲ੍ਹੇ ਨੂੰ ਨੀਂਹ ਵਿੱਚ ਚਿਣ ਦਿੱਤਾ। ਜਿਸ ਕੰਧ ਵਿਚ ਉਸ ਨੂੰ ਚਿਣਿਆ ਗਿਆ ਉਸ ਨੂੰ ਥਾਣੇ ਵਾਲੀ ਕੰਧ ਕਹਿੰਦੇ ਸਨ। ਬਾਬੇ ਦੇ ਬਾਕੀ ਪਰਿਵਾਰ ਨੂੰ ਉਸ ਪਿੰਡੋਂ ਕੱਢ ਦਿੱਤਾ ਗਿਆ ਜੋ ਕਿ ਅੱਚਰਵਾਲ ਆ ਵਸਿਆ।

ਪਿੰਡ ਦੀ ਹੋਂਦ ਤਿੰਨ ਕੁ ਸੌ ਸਾਲ ਦੀ ਬਣਦੀ ਹੈ। ਇਹ ਪਿੰਡ ਗਿੱਲ ਗੋਤ ਦੇ ਵਡੇਰਿਆਂ ਦਾ ਪਿੰਡ ਹੈ। ਗਿੱਲ ਗੋਤ ਤੋਂ ਇਲਾਵਾ ਇਸ ਪਿੰਡ ਵਿੱਚ ਬੈਂਸ ਮੰਡੇਰ ਭੁੱਲਰ ਜਟਾਣਾ ਢੀਂਡਸੇ ਧਾਲੀਵਾਲ ਨਹਿਲ ਤੇ ਰਾਏ ਗੋਤ ਆਦਿ ਵੀ ਮੌਜੂਦ ਹਨ।
 ਹਵਾਲੇ